題吳興消暑樓十二韻
作者：杜牧
朝代：唐

paragraphs: 晴日登攀好，危樓物象饒。
一溪通四境，萬岫饒層霄。
鳥翼舒華屋，魚鱗棹短橈。
浪花機乍織，雲葉匠新雕。
臺榭羅嘉卉，城池敞麗譙。
蟾蜍來作鑑，螮蝀引成橋。
燕任隨秋葉，人空集早潮。
楚鴻行盡直，沙鷺立偏翹。
暮角淒遊旅，清歌慘泬寥。
景牽遊目困，愁託酒腸銷。
遠吹流松韻，殘陽渡柳橋。
時陪庾公賞，還悟脫煩囂。